Document ID: /roh_data/filtered/fineweb-2-filterrobots_roh.jsonl.gz/55295

Late Lounge Live – u era numnà curt «LLL» – è ina saira d'inscunter tranter chantaduras e musicists rumantschs e lur public. En la Lounge da RTR pon ils acts rumantschs preschentar sasez e lur musica live avant in public exclusiv limità. L'emissiun ha in caracter da «late night show», nua ch'i dat in mix tranter musica, intervistas e discurs. La producziun vegn alura emessa sin differents chanals da RTR.
Dapi onns dat la musica grischuna e rumantscha en il tun tar RTR. La cumpart da la musica svizra en ils programs da Radio RTR munta a passa 50%. 35% è musica grischuna e 20% da quella è musica rumantscha. RTR promova ed accumpogna l'ierta culturala e dat a talents da musica, film e litteratura la pussaivladad da far lur emprims pass e vegnir scuverts d'in public vast era sur ils cunfins linguistics ora.
Vulais era Vus far part live?
RTR pussibilitescha da gudagnar bigliets limitads per tut ils concerts che han lieu en chasa RTR. Ils bigliets vegnan regalads via Radio RTR, sin noss chanals socials e via nossa newsletter.